Markus 14:26-31, 66-72 **Jesus herstel stukkendes**

Skrifgedeelte Markus 14:26-31, 66-72, Johannes 21:15-17  
Teks: Johannes 21:17

Preek:

Die **geskiedenis van Petrus** wat Jesus verloën is tragies,  
maar geweldig bemoedigend.

**Hoe so?**

Kom ons **lees die Skrifgedeelte (Markus 14:26-31, 66-72)** en probeer jouself in Petrus se skoene plaas

**Wat sou jy gedoen het,** as **jy daardie aand in Petrus se skoene** **om die vuur** gestaan het  
en jy word uitgewys as meeloper van die Jesus?

Dalk **voel jy nou soos Petrus,** wat daardie selfde oggend nog geglo het,  
 *nie ek nie, ek sal Jesus nie verloën nie*.

**En tog, het jy sekerlik al in jou lewe ervaar**:

* Nou het ek groot droog gemaak**.**
* **Ek is so skaam.** Dit pyn sommer in my hart.
* Ek het Jesus verloën deur stil te bly of deur weg te kyk
* Ek het nie op getree vir reg en geregtigheid nie.
* Gemaak of ek Hom nie ken nie.

**Dit is bevrydend om twee dinge in ons skriflesing te lees**:

1. Jesus het vir die dissipels gesê: Ek is nie klaar met julle nie. Na my dood en opstanding gaan ek julle vooruit na Galilea toe
2. Hoe Jesus Petrus vergeef en in sy amp herstel.

**Wat leer ons uit die verloëning?**

Petrus se verloëning van Jesus **was nie net ‘n spontane, in die hitte van die oomblik, poging** van **om sy eie bas te red nie**. Hy het ‘n paar dinge vooraf gedoen wat die pad geplavei het om Jesus te verloën.

Stap 1

Petrus was **vol van homself**.   
Hy het **homself eerder vertrou as wat hy Jesus se woorde geglo het**.

Ten spyte daarvan dat Jesus aangekondig het: “Julle sal almal van My afvallig word (v27)” het Petrus geglo: nie hy nie!

Hy **was oortuig: sy toewyding en liefde vir Jesus is so groot**.   
Dislojaal sal hy nooit wees of kan wees nie.   
Daarom sy woorde:

*Al sal hulle ook almal van U afvallig word, ek sal nie.*(29)

Stap 2

Petrus **wou slimmer as Jesus wees**.   
Ten spyte daarvan dat Jesus aankondig: Hy, Petrus, gaan Jesus vannag in die steek laat, en 3 x verloën, weerspreek Petrus vir Jesus.

*Al moet ek saam met U sterwe, ek sal U beslis nie verloën nie*! (v 31).

Stap 3

**Petrus is doof vir Jesus se waarskuwings**.   
Hy gaan koppig aan.   
Hy verwerp Jesus se woorde

Stap 4

Sy **gebrek aan gebed** was deel van die voorbereiding vir sy val.

Jesus het vir Petrus, Johannes en Jakobus saam met Hom in die tuin van Getsemane geneem met die opdrag dat hulle saam met Hom moet waak. Menende hulle moet op wag wees en bid! Dit terwyl Jesus doodsbenoud ‘n paar tree verder met God in gebed worstel.

**Met sy terugkoms het hy hulle aan die slaap gevind**... Jesus het Petrus gewaarsku”

Kon julle nie eers een uur saam met my waak nie? Waak en bid, sodat julle nie in versoeking kom nie. Die gees in gewillig maar die vlees is swak (Mat 26:40-41).

So **het Jesus hulle weer en weer aan die slaap gevind**.  
Hulle het geen rede vir gebed of dat hulle op hul hoede moet wees gesien nie..

Die **enigste manier om versoeking te weerstaan** is om wakker te wees  
en te bid.

Stap 5

**Petrus se impulsiwiteit sonder om Jesus se advies te vra** was nog ‘n rede (Luk 22:50).

Petrus het dikwels impulsief opgetree, sonder om Jesus se advies te vra.

**Tydens die gevangeneming** in die tuin van Getsemane, was dit Petrus wat sy swaard getrek het en die slaaf van die hoëpriester se oor afgekap het. Dit ten spyte daarvan dat Jesus herhaaldelik vir hulle geleer het dat die God se plan was dat Hy moet ly en sterf.

Dit was **egter nie deel van Petrus se plan** dat sy Meester moes ly nie en daarom het hy ingegryp! Hy het weereens Jesus nie geglo nie.

Stap 6

Petrus het hom **in plekke begeef waar hy geestelik in gevaar** **was** om die Here te verloën. En dit terwyl hy hom nie onderwerp aan God se wil soos Jesus dit aan hulle geleer het nie.

Ja, die Here leer:

* Geen versoeking wat meer is as wat jy gelowige kan weerstaan sal oor jou pad kom nie (1 Kor 10:13) en
* Hy red die wat hom dien uit beproewing (2 Pet 2:9) maar dit geld nie as jy willens en wetens jou nie aan God se woord onderwerp nie en jou dan in die leeukuil begeef nie.

Jesus se aan die dissipels gesê: Die satan is besig om julle te sif. (Luk 22:31)

**Jy moet op jul hoede wees,** waaksaam wees...

Br, sr, liewe kind

**Waar staan ek en jy tov hierdie voorbereiding om Jesus te verloën?**

Weet jy dalk wat die waarheid is, maar

* jy weier om dit te glo?
* jy weier om daarvolgens op te tree?
* jy wil “slimmer” as God wees?.

Is jy dalk voller van jouself as van Jesus?

Hoor die haan kraai en bekeer jou!

**Hoe is Petrus herstel?**

Lukas zoom in op die verhoor gebeure.

**Direk nadat Petrus Jesus verloën het,** het **Jesus omgedraai** en na Petrus gekyk... (Luk 22:61)

As jy **al ooit gedink het jy kan iets agter Jesus se rug doen** sonder dat Hy daarvan weet, hier is die bewys:   
 Dit is nie moontlik nie.

**Jesus kyk na ons**.   
Hy weet alles wat jy doen.   
Hy ken jou gedagtes nog voor dit by jou opkom (Ps 139).

**Hoe het Jesus na Petrus gekyk?**

Was dit dalk iets van: *Daar het jy dit... Ek het jou mos gesê.*

**Watter boodskap was daar in Jesus se oë?**

Ek glo liefde...   
Petrus, ek het jou lief.   
Jy het my lief.

Petrus Ek het vir jou gebid, gebid dat jou geloof jou nie begewe nie,   
Petrus, ek het ‘n plan met jou: “as jy weer tot inkeer kom, moet jy jou broers versterk (Luk 22:32)

Met **een kyk van liefde het Jesus Petrus se terug gly in die sonde gestuit.**  
Hy het Hom na realiteit terug geroep.

Petrus het **onmiddellik in trane uitgebars**, en bitterlik gehuil (Luk 22:72)

**Het jy jou al in Petrus se dilemma probeer indink?**  
Hoe moes hy gevoel het? ‘n Mislukking, ‘n jabroer, ‘n rugsteker.   
Hy het vuil, vol sonde, Jesus totaal onwaardig gevoel.

Daarby is hy **nog ‘n vuilbek ook**.  
Hy het Jesus nie net verloën nie maar dit vloekend gedoen..

Dit **was 3 dae na die kruising voor Jesus weer aan Petrus kon aandag gee**.  
Opmerklik dan, dat Jesus aan Petrus besondere aandag gee.

Dit **begin met die Engel se boodskap** die Sondag more by die graf aan die vroue:

*Gaan sê vir sy dissipels en in besonder vir Petrus: Hy gaan julle vooruit na Galilea toe. Daar sal julle Hom sien soos Hy vir julle gesê het (Mark 15:7).*

Jesus het **nie net vir hom ‘n boodskap gestuur nie**  
maar Hy het ook aan Petrus persoonlik verskyn (1 Kor 15:5)

**Wat is Jesus se antwoord aan Petrus?**

Petrus – Ek wil met jou praat.   
Duidelik Petrus: jy het hulp nodig.  
Ek het ook vir hierdie terugval in die sonde vir jou aan die kruis betaal.

Petrus, Ek is steeds in beheer...

**Johannes 21 vertel van die herstelproses** wat Jesus met Petrus loop.

Dit het gebeur by die see van Tiberias. Petrus het aan van die ander dissipels gesê dat hy gaan visvang. Hulle was onmiddellik in vir die visvang maar het ‘n nag lank geswoeg en niks gevang nie.

Toe dit al lig was die volgende môre het Jesus op die strand gestaan en gevra: “Mense, het julle nie iets gevang om te eet nie?” Jesus het hulle aangeraai om die net aan die anderkant van die boot uit te gooi en vanweë die groot klomp vis in die net kon hulle die net nie in die skuit intrek nie.

**Johannes het opgemerk dat dit Jesus was** wat daar op die kant gestaan het. Petrus met sy stukkende hart maar wat brand van liefde vir Jesus het onmiddellik sy hemp aangetrek en in die water gespring op pad na Jesus toe. Hy kon nie meer op die boot wag nie.

Nadat hulle vis gebraai en geëet het, het Jesus tot aksie oorgegaan

**Lees Johannes 21:15-17**

Jesus het 3 maal aan Petrus gevra: Het jy my lief?

**Hy het geweet dat Petrus hom baie lief het**.

Drie maal het Petrus die geleentheid om sy liefde vir die Here te bely.   
Drie maal het Petrus Jesus verloën   
 en 3 maal begelei Jesus hom om sy liefde te bely... (Joh 21:15-17)

Jesus gee **Petrus kans om sy traum**a te verwerk.

Dit is nie al nie. Jesus doen meer...

**Telkens wanneer Petrus bely het** dat hy Jesus lief het,   
het Jesus met ‘n opdrag daarop gereageer.

* Laat My lammer wei.
* Pas My skape op.
* Laat my skape wei (Johannes 21:15-18)

**Petrus, jy is vergewe**.

Petrus, daar is werk om te doen...  
Jy is herstel in jou amp...

Petrus, val in by My plan en gaan voluit...

**Hoor jy Jesus se boodskap aan jou?**

Wie meen dat hy staan in die geloof moet oppas dat hy nie val nie.

Hou jou oë op Jesus,( dat jy kan sien wanneer Hy vir jou kyk)

As daar dinge is waaroor jy skaam en skuldig voel.  
Dinge wat maak dat jy nie regtig jou kop voor die Here wil oplig nie.  
Hy weet van die seer in jou lewe, verloëning of foute...

Jesus sê

Ek het aan die kruis vir jou sonde betaal.  
Jy is vergewe  
Die verhouding tussen ons is herstel

Moenie dat die Satan jou wysmaak jy is nie meer kind van die Here nie.

Jy is herstel. Jy is kind van God

Lig jou kop op en leef voluit vir die Here

Daar is werk om te doen. Amen

Bronnelys

Bybelvertalings (Verskeie),   
Cole, R.A. Tyndale NT Commentaries: Mark,   
De Vries, Brian. GTV 2014, Potchefstroom, Henrikson, W. NT Commentaries Gospel of Luke  
Mc Arthur, J. NT Commentaries,   
Wilcock, M. BST. Message of Luke